
VENDIM
Nr. 255, datë 24.4.2019

PËR DISA NDRYSHIME DHE SHTESA NË VENDIMIN NR. 407, DATË 8.5.2013, TË KËSHILLIT TË MINISTRAVE, “PËR PËRCAKTIMIN E NJË REGJIMI KONTROLLI PËR TË GARANTUAR RESPEKTIMIN E RREGULLAVE TË POLITIKAVE MENAXHUESE NË PESHKIM”, TË NDRYSHUAR[footnoteRef:2] [2:  Ky projektvendim është përafruar pjesërisht me nenin 15, të rregullores 1224/2009, 20 nëntor 2009, që krijon një sistem kontrolli komunitar për të garantuar respektimin e rregullave të politikës së përbashkët në peshkim, që modifikon rregulloret (KE) nr.847/96, (KE) nr.2371/2002, (KE) nr.811/2004, (KE) nr.768/2005, (KE)  nr.2115/2005, (KE) nr.2166/2005, (KE) nr.509/2007, (KE) nr.676/2007, (KE) nr.1098/2007, (KE) nr.1300/2008, (KE) nr.1342/2008 dhe që shfuqizon rregulloret (KEE) nr.2847/93, (KE) nr.1627/94 dhe nr.1966/2006.  ] 


Në mbështetje të nenit 100 të Kushtetutës, të neneve 72, pika 8, 74, pika 4, 77, pika 3, 82, pika 2, 101, pika 2, 112, pika 3, 113, pika 1, 116, dhe 118, pika 3, të ligjit nr. 64/2012,“Për peshkimin”, të ndryshuar, me propozimin e ministrit të Bujqësisë dhe Zhvillimit Rural, Këshilli i Ministrave

VENDOSI:

1. Në vendimin nr. 407, datë 8.5.2013, të Këshillit të Ministrave, të ndryshuar, bëhen ndryshimet dhe shtesat, si më poshtë vijon:
a) pikat 31 ndryshohet, si më poshtë vijon:
 “31. Në zbatim të pikës 2, të nenit 72, të ligjit nr. 64/2012, “Për peshkimin”, të ndryshuar, për përballimin e kostove të transmetimit satelitor apo mesazheve me sistemet e tjera, anijet e peshkimit paguajnë, në numrin e llogarisë së përcaktuar nga ministria, shumën vjetore të transmetimit satelitor apo mesazheve me sistemet e tjera. 
Pagesa për vitin pasardhës mund të kryhet me një këst të vetëm, brenda datës 1 dhjetor të vitit paraardhës, ose me dy këste, përkatësisht, brenda datave 1 dhjetor të vitit paraardhës për 6-mujorin e parë dhe brenda datës 1 qershor për 6-mujorin e dytë. Mirëmbajtja e sistemit të monitorimit, e përcaktuar nga shkronja “b”, e nenit 71, të ligjit nr. 64/2012, “Për peshkimin”, të ndryshuar, përballohet nga buxheti i miratuar i ministrisë.”;
b) pika 32 shfuqizohet;
c) pika 33 ndryshohet, si më poshtë vijon:
“33. Të gjitha anijet mbi 12 m, të regjistruara në Regjistrin e Anijeve të  Peshkimit (RAP), blejnë dhe instalojnë në bordin e tyre pajisjen MTU (Mobile Tranceiver Unit), për identifikimin dhe lokalizimin nëpërmjet satelitit. Kjo pajisje duhet të jetë në përputhje me sistemin e instaluar në Agjencinë Kombëtare të Shoqërisë së Informacionit dhe në ministri, si dhe duhet të plotësojë të gjitha specifikimet sipas pikës 24, të këtij vendimi.”; 
ç) pas shtojcës 11 shtohet shtojca 12, me përmbajtje sipas tabelës që i bashkëlidhet këtij vendimi. 
2. Pajisja MTU (Mobile Tranceiver Unit), për identifikimin dhe lokalizimin nëpërmjet satelitit, jepet falas nga ministria deri më 1 dhjetor 2019, për të gjitha anijet mbi 12 m, të regjistruara në Regjistrin e Anijeve të Peshkimit. Fondi për blerjen e pajisjes që jepet falas përballohet nga buxheti i miratuar për Agjencinë Kombëtare të Shoqërisë së Informacionit, për vitin 2019. 
3. Ngarkohen Ministria e Bujqësisë dhe Zhvillimit Rural dhe Agjencia Kombëtare e Shoqërisë së Informacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare.
ZËVENDËSKRYEMINISTËR
Erion Braçe
SHTOJCA 12
PIKËT E SHKELJEVE TË RËNDA

PIKËT QË VENDOSEN NË RASTIN E SHKELJEVE TË RËNDA

	Nr. 
	Shkeljet e rënda
	Pikët

	1
	Nuk ka respektuar detyrimet e lidhura me regjistrimin dhe deklarimin e të dhënave për zëniet ose të dhënave të lidhura me to, përfshirë këtu dhe të dhënat që transmetohen nëpërmjet satelitit ose lajmërimit paraprak; (shkronja “b” e pikës 1, të nenit 117, të ligjit nr. 64/2012, “Për peshkimin”, të ndryshuar)
	3

	2
	Ka përdorur mjete peshkimi jo të autorizuara ose në kundërshtim me legjislacionin në fuqi; (shkronja “ë”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	4

	3
	Ka falsifikuar apo fshehur markimin, identifikimin ose matrikulimin e saj; (shkronja “f”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	5

	4
	Ka fshehur, prishur ose zhdukur elemente të provës në lidhje me një hetim; (shkronja “g”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	5

	5
	Ka imbarkuar, transborduar ose zbarkuar peshq me madhësi më të vogël se madhësia e përcaktuar në aktet përkatëse ligjore dhe nënligjore në fuqi (shkronja “h”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	5

	6
	Ka kryer aktivitet peshkimi në zonën që është në kompetencë menaxhimi e një organizate rajonale peshkimi, në kundërshtim me masat mbrojtëse dhe menaxhuese të kësaj organizate; (shkronja “l”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	5

	7
	Ka peshkuar pa leje apo pa autorizim të vlefshëm; 
 (shkronja “a”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	7

	8
	Ka peshkuar në një zonë të ndaluar, gjatë një periudhe kohore në të cilën ndalohet peshkimi me aktet përkatëse ligjore dhe nënligjore, ose
ka peshkuar në një zonë të ndaluar, pa pasur një kuotë për këtë peshkim, ka peshkuar në një zonë të ndaluar kur ka mbaruar kuotën, ose
ka peshkuar në një thellësi të ndaluar në zonën e ndaluar (shkronjat “c”, “ç”, “d”, “dh”, të pikës 1, të nenit 117, të ligjit nr. 64/2012, “Për peshkimin”, të ndryshuar)
	6

	9
	Ka peshkuar në mënyrë të drejtpërdrejtë një popullatë për të cilën peshkimi është i ndaluar ose pezulluar (shkronja “e”, e pikës 1, të nenit 117, të ligjit        nr. 64/2012, “Për peshkimin”, të ndryshuar)
	7

	10
	[bookmark: _GoBack]Ka penguar aktivitetin e inspektorëve në zbatim të detyrave të tyre të kontrollit për zbatimin e masave mbrojtëse dhe menaxhuese në fuqi ose të vëzhguesve në funksionet e vëzhgimit të zbatimit të rregullave kombëtare në fuqi (shkronja “gj”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	7

	11
	Ka kryer transbordime ose ka marrë pjesë në veprimtari të peshkimit të përbashkët me mjete lundruese të identifikuara si mjete që zhvillojnë aktivitet PPP, në mënyrë të veçantë atyre të përfshira në listën e anijeve PPP kombëtare ose të një organizate rajonale të menaxhimit të peshkimit ose i ka dhënë ndihmë ose furnizuar këto anije (shkronjat “i”, “j”, “k”, të pikës 1, të nenit 117, të ligjit nr. 64/2012, “Për peshkimin”, të ndryshuar)
	7

	12
	Ka përdorur një mjet lundrues që është pa kombësi, sipas kushteve të përcaktuara në të drejtën ndërkombëtare (shkronja “ll”, e pikës 1, të nenit 117, të ligjit nr. 64/2012, “Për peshkimin”, të ndryshuar)
	7






